Годишен отчет

За 2022г.

От

НЧ „Родолюбие-2018“ – Плевен

Ул.“Любен Каравелов“ 3А

Телефон: 0893448221

Поради характерното местоположение и възрожденският дух който носи, читалището се стреми да пренесе традициите през поколенията и да бъде връзката между училището и родителите. Работим предимно с начални училища и основни такива. Като „най-младо“ сформирано читалище в община Плевен и единственото без субсидирана щатна бройка, се надяваме за предстоящата година да ни бъде предоставена такава, за трайно развитие и формиране на нашата читалищна дейност.

Стараем се да поднасяме познанията на нашите малки гости по интерактивен и игрови метод, а не чрез дидактичен подход. Сигурни сме, че патриотичното възпитание е необходимо да бъде поднесено по модерен и атрактивен начин, съответстващ на новите тенденции в образованието.

Родители проявяват интерес към създаването на театрални работилници посветени на възрожденските традиции, а постоянните запитвания и желанието от училищата да се включат в подобен атрактивен ключ е показателно за постигнатите резултати.

Тъй като, нашето читалище е съвсем новоосновано и няма опит в провеждане на мащабни събития, за нас беше изключително важно да се представим на добро ниво пред плевенската общественост. С наше съдействие, заедно с продуцентска къща Пирина - София, на 1 Юни (ден на детето) в летен театър Плевен се проведе концерт на народният певец Илия Луков, а на сцената с него се изявиха млади танцови и певчески таланти от Плевен. Проявата премина много добре, а това ни дава увереност в нашите възможности и капацитет да провеждаме мащабни събития в областта на културата.

На следващият ден 2 Юни (ден на Ботев и на загиналите за свободата и независимостта на България), проведохме с деца от плевенско училище урок във вид на учебна игра, за това как се е избирал воевода на чета. А именно най-силният, най-бързият, най-съобразителният, най-точният и прочие.

На 3 Юни получихме писмо от общината с искане за проверка на документите на читалището, както и конструктивни такива относно ремонтните дейности извършени безвъзмездно от нас за собствена сметка в общинският имот в който се помещаваме. Проверката завърши на 15 Август, като не бяха констатирани нарушения. Разбираемо за този период преустановихме плануваните от нас мероприятия. След като получихме одобрителен план за по нататъшни ремонтни дейности, ние се заехме да оправим помещението в което ще се намира нашата библиотека. Закупихме и дървеният материал за лавиците на които да се подредят книгите. За наше съжаление, не успяхме да намерим сух дървен материал и трябваше да го оставим да изсъхне преди да го импрегнираме и стане годен за предназначението му. Към днешна дата всичко е наред и се надяваме през пролетта на 2023 година библиотеката да отвори врати.

През годината пресъздадохме няколко от традиционните обичая на българите като: Трифоновден, Сирни заговезни, Баба Марта, Лазаровден.

За 24 май (ден на светите братя Кирил и Методий, на българската азбука, просвета и култура и на славянската книжовност) украсихме прилежащата улица към читалището с букви от нашата азбука, както и пано на глаголица с разяснение към него.

Краят на месец Септември и началото на месец Октомври бе посветено на приготвянето и консервирането на традиционни български вкусотии, като лютеница, гювеч, кисели краставички, компоти, сладка, сиропи и други. Все още състоянието на вътрешната част от сградата не позволява пълноценно използването и през зимният сезон, но се надяваме за следващият да е напълно готова и да го посрещне с пълния си капацитет.

С уважение Явор Стоянов

председател НЧ “Родолюбие-2018“